### NN 108/2021 (6.10.2021.), Rješenje Ustavnog suda Republike Hrvatske broj: U-III-2130/2019 od 8. rujna 2021.

Ustavni sud Republike Hrvatske

1900

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec, članovi Vijeća, u postupku koji su ustavnom tužbom pokrenule Slavica Kovačević i Karla Kovačević, obje iz Splita, koje zastupa Nenad Banovac, odvjetnik u Zajedničkom odvjetničkom uredu Marko Balić i Nenad Banovac u Splitu, na sjednici održanoj 8. rujna 2021. jednoglasno je donio

RJEŠENJE

I. Ustavna tužba se odbacuje.

II. Danom donošenja ovog rješenja prestaje važiti rješenje Ustavnog suda Republike Hrvatske broj: U-III-2130/2019 od 22. svibnja 2019. (»Narodne novine« broj 5/20.).

III. Ovo rješenje objavit će se u »Narodnim novinama«.

Obrazloženje

1. Slavica Kovačević i Karla Kovačević, obje iz Splita (u daljnjem tekstu: podnositeljice), koje u postupku pred Ustavnim sudom zastupa Nenad Banovac, odvjetnik u Zajedničkom odvjetničkom uredu Marko Balić i Nenad Banovac u Splitu, podnijele su 6. svibnja 2019. Ustavnom sudu ustavnu tužbu u povodu presude Županijskog suda u Rijeci broj: Gž-2289/2017-2 od 13. ožujka 2019. (u daljnjem tekstu: drugostupanjska presuda), kojom je prihvaćena žalba tužitelja I. D. i preinačena presuda Općinskog suda u Splitu broj: Pst-884/14 od 1. rujna 2017. (u daljnjem tekstu: prvostupanjska presuda), na način da je prihvaćen tužbeni zahtjev tužitelja radi iseljenja podnositeljica iz stana u Splitu, Rokova 21, pobliže opisanog u izreci i predaje navedenog stana tužitelju slobodnog od osoba i stvari. Prvostupanjskom presudom odbijen je tužbeni zahtjev tužitelja.

Podnositeljice su u ustavnoj tužbi, u skladu s člankom 67. stavkom 2. Ustavnog zakona o Ustavnom sudu Republike Hrvatske (»Narodne novine« broj 99/99., 29/02., 49/02. – pročišćeni tekst; u daljnjem tekstu: Ustavni zakon), istaknule i prijedlog za privremenu odgodu ovrhe (pravnih učinaka) drugostupanjske presude, do odluke Ustavnog suda o ustavnoj tužbi.

Ustavna tužba zavedena je pod brojem: U-III-1977/2019.

2. Budući da su protiv osporene drugostupanjske presude podnositeljice podnijele reviziju Vrhovnom sudu Republike Hrvatske, Ustavni sud ih je dopisom broj: U-III-1977/2019 od 7. svibnja 2019. obavijestio da će do donošenja odluke o podnesenoj reviziji, zastati s ustavnosudskim postupkom u odnosu na osporenu drugostupanjsku presudu.

3. Međutim, u odnosu na osnovanost prijedloga za privremenu odgodu ovrhe (pravnih učinaka) drugostupanjske presude, Ustavni sud je nastavio postupak, te je prijedlog podnositeljica zaveden pod brojem: U-III-2130/2019.

Ustavni sud je provjerom kod Općinskog suda u Splitu utvrdio da je rješenjem o ovrsi tog suda broj: Ovr-823/2019 od 6. svibnja 2019. prihvaćen prijedlog I. D. i određena je ovrha drugostupanjske presude (ispražnjenjem i predajom ovrhovoditelju u posjed gore navedenog stana).

Ustavni sud je rješenjem broj: U-III-2130/2019 od 22. svibnja 2019. (»Narodne novine« broj 5/20.) privremeno (do donošenja odluke o ustavnoj tužbi) odgodio ovrhu drugostupanjske presude.

4. Na zahtjev Ustavnog suda podnositeljice su u prilogu dopisa zaprimljenog kod Ustavnog suda 25. lipnja 2021. dostavile presliku presude Vrhovnog suda broj: Rev 3497/2019-3 od 4. studenoga 2020., kojom je prihvaćena revizija podnositeljica i preinačena je drugostupanjska presuda na način da je odbijena žalba tužitelja i potvrđena je prvostupanjska presuda.

U navedenom dopisu podnositeljice nisu povukle ustavnu tužbu podnesenu u povodu drugostupanjske presude.

5. Stoga je Ustavni sud nastavio postupak po ustavnoj tužbi i ocijenio osnovanost daljnjeg održavanja na snazi rješenja o privremenoj odgodi ovrhe broj: U-III-2130/2019 od 22. svibnja 2019.

Prestale su postojati pretpostavke za odlučivanje o biti stvari u odnosu na drugostupanjsku presudu osporenu ustavnom tužbom.

6. Članak 32. i članak 62. stavak 1. Ustavnog zakona glase:

»Članak 32.

Ustavni sud će rješenjem odbaciti zahtjev, prijedlog i ustavnu tužbu ... i u drugim slučajevima kad ne postoje pretpostavke za odlučivanje o biti stvari.«

»Članak 62.

(1) Svatko može podnijeti Ustavnom sudu ustavnu tužbu ako smatra da mu je pojedinačnim aktom tijela državne vlasti, tijela jedinice lokalne i područne (regionalne) samouprave ili pravne osobe s javnim ovlastima, kojim je odlučeno o njegovim pravima i obvezama ili o sumnji ili optužbi zbog kažnjivog djela, povrijeđeno ljudsko pravo ili temeljna sloboda zajamčena Ustavom, odnosno Ustavom zajamčeno pravo na lokalnu i područnu (regionalnu) samoupravu (u daljnjem tekstu: ustavno pravo).

(...)«

7. Nakon podnošenja ustavne tužbe Vrhovni sud donio je 4. studenoga 2020. presudu broj: Rev 3497/2019-3, kojom je prihvaćena revizija podnositeljica i preinačena drugostupanjska presuda na način da je odbijena žalba tužitelja i potvrđena prvostupanjska presuda (kojom je odbijen tužbeni zahtjev tužitelja radi iseljenja podnositeljica i predaje u posjed stana u Splitu, Rokova 21).

Budući da je navedenom presudom Vrhovnog suda odlučeno o reviziji podnositeljica i da je slijedom te presude prestala postojati drugostupanjska presuda osporena ustavnom tužbom, prestale su postojati pretpostavke za odlučivanje o biti stvari u odnosu na osporenu drugostupanjsku presudu.

Stoga je na temelju članka 32. Ustavnog zakona doneseno rješenje kao u točki I. izreke.

8. Istodobno, donošenjem gore navedene presude Vrhovnog suda prestali su postojati i razlozi zbog kojih je Ustavni sud donio rješenje broj: U-III-2130/2019 od 22. svibnja 2019. (o privremenoj obustavi ovrhe drugostupanjske presude osporene ustavnom tužbom).

Slijedom te činjenice donošenjem ovog rješenja navedeno rješenje Ustavnog suda prestaje važiti (točka II. izreke).

9. Točka III. izreke rješenja temelji se na članku 29. Ustavnog zakona.

Broj: U-III-2130/2019

Zagreb, 8. rujna 2021.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.